Juweeldiewe vinnig vasgetrekDie juwele wat die verdagtes gebuit het. (Foto: SAPS) Vier vermeende diewe is kort nadat hulle duisende rande se juweliersware by ŉ winkelsentrum in Ekurhuleni, Johannesburg, gebuit het, deur die polisie vasgetrek. Volgens kapt. Mavela Masondo, polisiewoordvoerder, het tien mans Woensdag ŉ juwelierswinkel bestorm en mense met vuurwapens aangehou. Die verdagtes het op die vlug geslaan met waardevolle juwele en selfone. “Die mans het glo skote afgevuur terwyl hul uit die winkelsentrum gehardloop het.” Die polisie is van die voorval in kennis gestel en was op die uitkyk vir ŉ Ford Figo, ŉ Volkswagen Polo en ŉ Toyota Fortuner. Polisiebeamptes in die Bertrams-omgewing het een van dié motors opgemerk en afgetrek. (Foto: SAPS) “Hulle is met twee stelle handskoene, ŉ balaklawa, selfone en juwele ter waarde van R100 000 gevind,” het Masondo gesê. Daar is beslag gelê op die goedere en die mans is in hegtenis geneem. “Die juwelier het van die juwele wat teruggevind is, geïdentifiseer.” Die polisie is op die spoor van nog ses verdagtes wat na bewering ook deel van die rooftog was. Dié verdagtes het glo weggekom met van die gesteelde juwele. “ŉ Grootskaalse soektog is van stapel gestuur om die oorblywende verdagtes vas te trek.”